text: [{"text_idx": "#000004", "text": "Muummichi ministeeraa Dr. Abiy Ahmad affeerraa prezdaantii Kooriyaa Kibbaa irraa dihaateen halkan edaa garasitti kan imale yoo tahu, har\u2019a ganama magaalaa guddoo biyyattii Seoul kan seene tahuu imbaasiin Ityoophiyaa achitti argamu beeksise.\nPrezdaantiin Kooriyaa Kibbaa Moon Jae-in bara 2017 filatamuun taayitaa eega qabatee booda, Dr. Abiy hoggantoota biyyoota Afrikaa keessaa nama jalqabaa biyyattii daaw\u2019ate tahuunis beekamee jira.\nOdeeffannoon fuula feesbuukii Imbasii Ityoophiyaa Kooriyaa Kibbaa Seoul jiru irraa argame akka mul\u2019isutti, Dr. Abiy daaw\u2019annaa isaa kanaan gita isaa Prezdaantii Kooriyaa Kibbaa waliin hariiroo biyyoota lamaanii cimsuu fi dhimmoota biroo irratti ni mari\u2019atu jedhamee eeggama."}]